Morten Messerschmidt (DF), 2023-03-14:
Vi står i den mest komplekse sikkerhedspolitiske situation siden den kolde krig.
Ruslands invasion af Ukraine har bragt krig til Europa, og vores fred og orden – det, vi troede var en verdensorden – er truet.
Alle de globale tektoniske plader er i voldsomme bevægelser, og det er det, vi som Folketing skal forholde os til.
Det kommer til at koste kroner og øre at sikre vores samfund.
Det er en kompleks sikkerhedspolitisk situation, vi står i.
Modsat af hvad mange siger, er den dog ikke helt ny.
Det er snarere min og mit partis opfattelse, at virkeligheden halter noget efter realiteterne, i hvert fald mange steder.
Vi er nemlig længe blevet bedt om at levere vores andel, for det koster at være med i NATO.
Man kunne jo rettelig spørge, hvorfor andre skulle tage os seriøst, hvis vi ikke selv gør det.
Jeg håber derfor også, at vi hurtigst muligt indser, at vores troværdighed som alliancepartner i NATO afhænger af vores evne til at gøre det, vi siger, og til at tage vores egen sikkerhed seriøst.
Det betyder også, at vi skal se ud over NATO.
Vi skal se indad, og vi skal se imod USA.
Arktis udgør et enormt geografisk område, og adgang til data og overvågning er centralt for, at Danmark kan varetage både egne, fællesnordiske og NATO's interesser i området.
Oprustningen i det arktiske område ærgrer mig selvsagt, men hvad skal vi egentlig stille op, når Rusland har oprustet i området i hen ved 15 år?
Jeg synes godt, at vi med ærlighed kan sige, at det ikke var os, der begyndte, men at vi for vores interesse og for den verden, vi ønsker at se, har en pligt til at reagere.
Derfor er vi selvsagt nødt til at tage vores forholdsregler.
Vores rolle som selvstændigt kongerige afhænger af, hvad vi gør for vores nordlige broderfolk på Færøerne og i Grønland, og hvordan vi sikrer hævdelsen af vores suverænitet fra Østersøen til det nordlige Grønland.
I Dansk Folkeparti ønsker vi at finde midlerne til vores forsvar, til forsvaret af kongeriget Danmark og til vores soldater, som vi beder om at løse svære opgaver både herhjemme og langt hjemmefra.
I modsætning til regeringen anser vi ikke forsvarsudgifterne som de sidste, der skal finansieres.
Vi ser det som det første, det væsentligste.
Det at kunne sikre vores, kongerigets, og vores borgeres tryghed og sikkerhed er den første og fornemste opgave, som man kan have som nation.
Helt grundlæggende er det derfor Dansk Folkepartis holdning, at vi nu først og fremmest skal have fuldstændig styr på suverænitetshåndhævelsen i hele kongeriget, og det langt mere end i dag.
Vi skal vide, hvad der sker, og derfor skal vi gøre langt mere end det, vi hidtil har gjort, fra Østersøen til Arktis, fra Gedser til Thule.
Det betyder konkret, at vi skal styrke overvågningen og tilstedeværelsen i hele kongerigets interesseområde, Østersøen, Nordatlanten og Arktis.
Vi skal fokusere på at sikre og overvåge hele kongeriget i alle fem domæner, i rummet, i cyberspace, i luften, til vands og til lands.
Men det sikrer ikke hele kongeriget, og derfor skal vi være meget opmærksomme på de af vore indsatser, som ikke er i NATO-regi.
Det er især indsatserne i Nordatlanten og i Arktis.
Det er naturligvis Dansk Folkepartis holdning, at vi i den fremtidige indsats og oprustning skal sikre en fornuftig balance mellem kongerigets og NATO's interesser, for vi skal huske på, at NATO ikke er et mål i sig selv; det er et middel til at bevare et trygt og sikkert Danmark og et middel til at bevare stabiliteten, trygheden og sikkerheden for dem, vi betragter som vores nærmeste allierede.